Nordjyske Stine Rex har i dag gennemført Doliho Ultra Race, hvor hun har gennemført det 255 kilometer lange løb fra fra den græske by Delphi til Olympia. Det har hun klaret på cirka 41 timer og fået en fjerdeplads ud af omtrent 60 deltagere. Det har hun formået på trods af to ting. Dels at hun sent om eftermiddagen lørdag og søndag for vild i mørket og løb omkring 20 kilometer ekstra. Dertil kommer det, at hun torsdag slog anklen i en sådan grad, at hun lige skulle se de første 50 kilometer af løbet an, før hun kunne afgøre, om hun kunne gennemføre. - Det er gået skidegodt med undtagelse af, da hun for vild og spildte et par timer på det. Hun ville jo gerne have klaret det hurtigere, fortæller hendes mand Dan Kristensen. Ankelskade stoppede ikke Stine Stine Rex har nemlig ikke sovet i cirka 48 timer, og er derfor blevet lagt i seng efter et varmt bad. - Hun er jo ikke vant til at skulle løbe i de højdemeter, og det er første gang, hun ikke har sovet i løbet af så langt et løb. Og hun har brillieret i det, siger han. Men efter en lur, er Stine Rex klar ved telefonen: - De første 111 kilometer var af lige vej. De sidste 144 var sådan nogle, man ikke kan forestille sige. Nogle gange tænkte jeg: "Nej nej nej, jeg dør nu", siger hun og uddyber: - Trailløb er nok ikke lige mig. Nogle steder på ruten har man løbet fra flodbreder og flere kilometer op af et bjerg på 5500 højdemeter. Dertil kommer det, at cirka 60 procent at ruten har været på enten sand- eller grusunderlag. Det var Stine Rex og hendes crew spændte på, fordi Stines ankel var skadet. - Vi frygtede for hendes ankelskade, men det holdt sgu. Det er virkelig heldigt, siger den stolte ægtefælle. Midlertidig sindssyge og farlige udfordringer Undervejs på ruten blev hun fire gange jagtet af vilde hunde, som løb efter hende. Dem måtte hun skræmme væk med høje skrig. Andre steder måtte hun ud på bjergkanter, hvor der ikke var sikkerhedsnet, hvis hun skulle falde. Og et andet sted skulle hun rapelle ned af en bjergside. - Vi havde ikke fået noget som helst at vide om det, og hvad der skulle ske undervejs i løbet. Det er fuldstændig sindssygt, for jeg følte jo heller ikke, at jeg lavede andet end at løbe op og ned, siger Stine Rex. Da hun for vild, var hun den forreste i feltet. Derfor var det hende, der opdagede, at der var en fejl på grunden - og det var årsagen til, at hun i tre timer var faret vild. - Jeg kunne nok have fået førstepladsen blandt kvinder, men sådan tænker vi ikke. De sidste kilometer af løbet, havde hun ikke sovet i cirka 48 timer, og hendes krop var godt brugt. - Jeg var lidt kuk kuk til sidst. Jeg troede, at jeg så min veninde der, og jeg troede virkelig, at hun var der. Alt det til trods, er der masser af grin i Stine Rex. Humøret er højt, selvom det føles som om alle knolger i hendes krop er brækket og alle hendes tæer er fyldt med vabler.

Opsummering:
På trods af store udfordringer er Stine Rex kommet i mål som nummer fire i et stort ultraløb i Grækenland.